b'\n_START_ARTICLE_\nZveza bratov\xc5\xa1\xc4\x8din odraslih katoli\xc5\xa1kih skavtinj in skavtov\n_START_PARAGRAPH_\nZveza odraslih katoli\xc5\xa1kih skavtinj in skavtov, kraj\xc5\xa1e ZBOKSS, je nacionalna organizacija slovenskih odraslih skavtinj in skavtov._NEWLINE_V svojih vrstah zdru\xc5\xbeujejo \xc4\x8dlanice in \xc4\x8dlane, ki so bili v mladosti \xc4\x8dlani mladinskega skavtskega gibanja in ljudi, ki v mladosti niso imeli prilo\xc5\xbenosti okusiti skavtske poti, a jih skavtski na\xc4\x8din \xc5\xbeivljenja privla\xc4\x8di._NEWLINE_Delujejo na celotnem podro\xc4\x8dju Slovenije, kjer se zdru\xc5\xbeujejo v lokalne enote, ki se imenujejo bratov\xc5\xa1\xc4\x8dine. Pri svojem delovanju podpirajo mladinsko gibanje, ki nas navdihuje s svojo zagnanostjo pri vzgoji otrok in mladine.\n_START_SECTION_\nDru\xc5\xbeinsko skavtstvo\n_START_PARAGRAPH_\nSlovenske odrasle skavtinje in skavti so v svetu prepoznavni po tem da podpirajo in udejanjajo dru\xc5\xbeinsko skavtstvo. Aktivnosti so organiziramo tako, da lahko pri njih sodelujejo tudi otroci. Ti se aktivnosti v naravi veselijo in se spro\xc5\xa1\xc4\x8deno dru\xc5\xbeijo s svojimi sovrstniki. Seveda pa je veliko otrok \xc4\x8dlanov bratske organizacije ZSKSS, ki jo ZBOKSS z veseljem podpira z dejavnim sodelovanjem.\n_START_SECTION_\nOdrasli skavti med prvo in drugo svetovno vojno\n_START_PARAGRAPH_\n\xc5\xbde v obdobju med obema vojnama so se tudi na na\xc5\xa1ih tleh pojavili odrasli skavti. Po 21. letu se je pot roverjev in stanaric, kot so se takrat imenovali popotniki in popotnice, v mladinskem gibanju zaklju\xc4\x8dila. Odrasli skavti, ki so \xc5\xbeeleli \xc5\xa1e naprej vezati svojo \xc5\xbeivljenjsko pot na skavtstvo, so se zdru\xc5\xbeevali v klube. Klubi so bili takrat samo v ve\xc4\x8djih slovenskih mestih (na primer Ljubljana, Celje). Odrasli skavti so se takrat imenovali\xc2\xa0\xc2\xbbold\xc2\xab\xc2\xa0skavti ali\xc2\xa0\xc2\xbbold\xc2\xab\xc2\xa0skavtinje ali tudi pobratimi in posestrime.\n_START_SECTION_\nUstanovitev Gibanja odraslih slovenskih katoli\xc5\xa1kih skavtov\n_START_PARAGRAPH_\nLeta 1988 so imeli star\xc5\xa1i skavtov sestanek pri svetem Petru v Ljubljani, kjer je deloval \xc5\xa1tudentski duhovnik Milan Knep. Pogovarjali so se o dejavnosti mladih skavtov. Mladi so z veliko mero odlo\xc4\x8dnosti izrazili \xc5\xbeeljo po skupnih sre\xc4\x8danjih, izletih in skavtskih dejavnostih. Star\xc5\xa1i so \xc5\xbeeleli pomagati svojim otrokom, hkrati pa se tudi dru\xc5\xbeiti med seboj. \xc5\xbdiveli so v tihem upanju in pri\xc4\x8dakovanju, da bodo neko\xc4\x8d tudi oni postali skavti, \xc4\x8deprav v mladosti niso bili dele\xc5\xbeni skavtske vzgoje._NEWLINE_4. novembra 1990 je bil v Dravljah ustanovni zbor Gibanja odraslih slovenskih katoli\xc5\xa1kih skavtov. Smernice za ustanovitev gibanja je prinesel Jo\xc5\xbee Ku\xc5\xa1ar, ki se je udele\xc5\xbeil letnega zbora odraslih katoli\xc5\xa1kih skavtov Furlanije in Julijske krajine istega leta v Vidmu. Na ustanovnem zboru v Dravljah je bil ustanovljen pet\xc4\x8dlanski odbor (Jo\xc5\xbee Ku\xc5\xa1ar, Tone Lesnik, Ivan Pintari\xc4\x8d, Janko \xc4\x8cerneti\xc4\x8d, Marija Lov\xc5\xa1in in duhovni asistent Rafo Pinosa). V naslednjih dveh letih je odbor organiziral obljube odraslih skavtov v Ljubljani, Ko\xc4\x8devskem Rogu in \xc4\x8crni vasi. Obljubilo je okoli 50 star\xc5\xa1ev._NEWLINE_Ko pa se je \xc4\x8dlanstvo v Zdru\xc5\xbeenju slovenskih katoli\xc5\xa1kih skavtinj in skavtov zelo pove\xc4\x8dalo, vodstvo organizacije pa se sestavljali \xc5\xa1tudentje, ki so bili mo\xc4\x8dno obremenjeni s \xc5\xa1tudijem in vodenjem organizacije, se je pokazala potreba, da vodenje ZSKSS za\xc4\x8dasno prevzamejo odrasli skavti. S tem je zamrlo delo Gibanja odraslih slovenskih katoli\xc5\xa1kih skavtov.\n_START_SECTION_\nGibanje danes\n_START_PARAGRAPH_\nOdraslo skavtsko gibanje raste, postaja vedno bolj aktivno in dru\xc5\xbebeno dejavno. Trenutno je okoli 300 dejavnih odraslih skavtinj in skavtov v 19 bratov\xc5\xa1\xc4\x8dinah po vsej Sloveniji._NEWLINE_ZBOKSS je nacionalna organizacija odraslih skavtov v Sloveniji in dejavna \xc4\x8dlanica Mednarodne bratov\xc5\xa1\xc4\x8dine odraslih skavtinj in skavtov (International Scout ang Guides Fellowship (ISGF).'